**និក្ខមនំ​ ១:៨-២២**

សូម​អាន​ និក្ខមនំ​ ១:៨-២២​ ទាំង​មូល។​

**ការ​រំលឹក​ឡើង​វិញ៖** នៅ​ក្នុង​និក្ខមនំ​ ១:១-៧ យើង​បាន​រៀន​ថា និក្ខមនំ​ជំពូក​១ គឺ​ជា​ស្ពាន​តភ្ជាប់​ព្រឹត្តិការណ៍ ​ដែល​បាន​ចែង​ទុក​នៅ​ក្នុង​កណ្ឌ​លោកុប្បត្ដិ​និង​រឿង​រ៉ាវ​និទាន​អំពី​ការ​ប្រោស​លោះ​នៅក្នុង​ប្រវត្តិសាស្ត្រ​ព្រះ​គម្ពីរ។​ នៅ​ក្នុង​លោកុប្បត្ដិ​ ព្រះជាម្ចាស់​បាន​សន្យា​ដល់​លោក​អ័ប្រាហាំ​ថា លោក​នឹង​មាន​កូនចៅ​ជាច្រើន​រាប់​មិន​អស់​ ហើយ​ថា​ ពួក​គេ​នឹង​ទទួល​ទឹកដី​កាណាន​ជា​មត៌ក។ ខ.១-៥ បាន​សង្ខេប​ស្ថានភាព​នៅ​ទី​បញ្ចប់​នៃ​កណ្ឌ​លោកុប្បត្ដិ​ គឺ​កូន​របស់​យ៉ាកុប​រស់​នៅ​អេស៊ីព្ទ​ ហើយ​ ខ.៦-៧ បាន​សង្ខេប​ប្រវត្តិសាស្ត្រ​រវាង​សម័យ​យ៉ូសែប (ចុង​កណ្ឌ​លោកុប្បត្ដិ​) ​និង​សម័យ​ម៉ូសេ។ រឿង​រ៉ាវ​នៅ​ក្នុង​កណ្ឌ​និក្ខមនំ​គឺ​ជា​ការ​រំលឹក​មួយ​ថា ​រឿង​អំពី​ការ​សន្យា​របស់​ព្រះ​នៅ​ក្នុង​លោកុប្បត្ដិ​នេះ​ត្រូវ​បាន​បន្ត​ហើយ​បំពេញ​សំរេច​នៅ​ក្នុង​ព្រឹត្តិការណ៍ ​ដែល​បាន​កើត​មាន​ឡើង​នៅ​ក្នុង​កណ្ឌ​និក្ខមនំ។

ចូរ​អាន​ ១:៨-១១​ ទ្បើង​វិញ។ ​

*តើ ហេតុ​អ្វី​បាន​ជា​គេ​បាន​ដាក់​ឱ្យ​មាន​នាយ​ដំរួត សំរាប់​នឹង​ធ្វើ​ទុក្ខ​ដល់​ពួក​អ៊ីស្រាអែល?*

ចូរ​អាន​ ខ.១២-១៤។ *តើ ​យុទ្ធសាស្ត្រ​របស់​ផារ៉ោន​បាន​សម្រេច​គោល​បំណង​ឬ​ទេ?*

**ការ​ពន្យល់៖ ​**ទោះ​បី​ជា​ផារ៉ោន​សង្កត់សង្កិន​ជនជាតិ​អ៊ីស្រាអែល​ក៏​ដោយ ក៏​ផារ៉ោន​មិន​អាច​កាត់​បន្ថយ​ចំនួន​ប្រជាជន​របស់​ពួក​គេ​ ដោយ​សារ​តែ​ព្រះ​បាន​សន្យា​ថា ​ពួក​គេ​នឹង​ត្រូវ​បាន​មនុស្ស​ជា​ច្រើន​ (​លោកុប្បត្ដិ​ ១២:២​, ១៥:៥​, ២២:១៧​, ២៦:៤​, ៤៦​:៣)។ គម្រោង​របស់​មនុស្ស​មិន​អាច​បំផ្លាញ​ផែន​ការ​របស់​ព្រះ​ជា​ម្ចាស់​បាន​ឡើយ​!

ចូរ​អាន​ ខ.១៥-១៦។ *តើ ​យុទ្ធសាស្ត្រ​ថ្មី​របស់​ស្តេច​ស្រុក​អេស៊ីព្ទ​គឺ​ជា​អ្វី?*

ចូរ​អាន​ ខ.១៧-១៩។ *តើ ​យុទ្ធសាស្ត្រ​ថ្មី​របស់​ស្តេច​ស្រុក​អេស៊ីព្ទ​គឺ​ជា​អ្វី?*

*ហេតុ​អ្វី​បាន​ជា​ពួក​ឆ្មប​មិន​ស្ដាប់​តាម​បង្គាប់​របស់​ស្តេច​ស្រុក​អេស៊ីព្ទ​?*

**ការ​ពន្យល់​និង​ការ​អនុវត្ត៖** ទោះ​បី​ជា​ផារ៉ោន​ជា​ស្តេច​មាន​អនុភាព​ហើយ​ឆ្មប​គួរ​ខ្លាច​គាត់​ក៏​ដោយ​ ​ក៏​ពួក​គេ​បាន​ប្រព្រឹត្ត​ត្រឹមត្រូវ​ដែរ ពី​ព្រោះ​ពួក​គេ​កោត​ខ្លាច​ដល់​ព្រះ​ជា​ម្ចាស់​ខ្លាំង​ជាង។ គោល​ការណ៍​មួយ​ដ៏​សំខាន់​នៅ​ក្នុង​ព្រះ​គម្ពីរ​គឺ យើង​ត្រូវ​កោត​ខ្លាច​ដល់​ព្រះ​ជា​ម្ចាស់​ជា​ជាង​មនុស្ស (ម៉ាថាយ​ ១០:២៨)។ *តើ គំរូ​របស់*​*ពួក​ឆ្មប​បាន​លើក​ទឹក​ចិត្ត​អ្នក​យ៉ាង​ដូច​ម្ដេច?*

ចូរ​អាន​ ខ.២០-២២។

*តើ ​ព្រះ​បាន​ធ្វើ​អ្វី​សម្រាប់​ឆ្មប​?*

*​តើ ផារ៉ោន​បាន​បញ្ជា​ដល់​ប្រជាជន​អេស៊ីព្ទ​ទាំង​អស់​អោយ​ធ្វើ​អ្វី?*

**ការ​ពន្យល់​៖** ប្រធានបទ​ដ៏​សំខាន់​មួយ​ក្នុង​កណ្ឌ​និក្ខមនំ​គឺ​ជា​ការ​ប្រឈម​មុខ​គ្នា​រវាង​ព្រះ​និង​ស្ដេច​ផារ៉ោន។ យើង​មើល​ឃើញ​ការ​ប្រឈមមុខ​គ្នា​នេះ​រួច​ទៅ​ហើយ ​ខណៈ​ដែល​ផារ៉ោន​បាន​ព្យាយាម​ដើម្បី​កាត់​បន្ថយ​ចំនួន​ប្រជាជន​របស់​ប្រទេស​អ៊ីស្រាអែល ​ប៉ុន្តែ​គម្រោង​របស់​ផារ៉ោន​មិន​មាន​ប្រសិទ្ធិ​ភាព​ទេ ពី​ព្រោះ​ផែនការ​របស់​ព្រះ​គឺ​ដើម្បី​បង្កើន​ចំនួន​ប្រជាជន​អ៊ីស្រាអែល។ គ្រោងការណ៍​របស់​មនុស្ស​ដែល​ប្រឆាំង​នឹង​ព្រះ​នឹង​តែងតែ​បរាជ័យ​ជានិច្ច។ ឧទាហរណ៍​ល្អ​បំផុត​ដែល​បង្ហាញ​គោល​ការណ៍​នេះ​គឺ ការ​សុគត​របស់​ព្រះ​យេស៊ូវ​នៅ​លើ​ឈើឆ្កាង។

**រំលឹក​ទ្បើង​វិញ៖** *តើ​យើង​បាន​រៀន​អ្វី​អំពី​ព្រះជាម្ចាស់​ចេញ​ពី* ​*និក្ខមនំ​ ១:៨-២២?​*

**ការ​អនុវត្ត​**:*តាម​អ្វី​ដែល​អ្នក​បាន​រៀន​តាម​រយៈ​បទ​គម្ពីរ​នេះ តើ​អ្នក​ត្រូវ​យក​វា​មក​អនុវត្ត​យ៉ាង​ដូច​ម្តេច​នា​ពេល​សព្វ​ថ្ងៃ​នេះ?*